ΓΡΑΠΤΗ ΕΡΩΤΗΣΗ E-0962/98

υποβολή: Florus Wijsenbeek (ELDR) προς την Επιτροπή

(30 Μαρτίου 1998)

Θέμα: Η χρησιμοποίηση υπηρεσιακών ποδηλάτων

Γνωρίζει η Επιτροπή ότι η ολλανδική βιομηχανία ποδηλάτων BATAVUS πρότεινε να θέσει στη διάθεση των υπαλλήλων της Επιτροπής δωρεάν δέκα ποδήλατα;

Γνωρίζει η Επιτροπή τις προσπάθειες που καταβάλλουν οι τοπικές αρχές της περιφέρειας Πρωτευούσης Βρυξέλλες για να υποστηρίξουν την μόνιμη κινητικότητα στην πόλη με τη χρησιμοποίηση του ποδήλατου;

Έχει υπόψη της η Επιτροπή τη νέα υποδομή που προβλέφθηκε γύρω από την πλατεία Σούμαν με τις ειδικές λωρίδες για ποδήλατα;

Αντιλαμβάνεται άραγε η Επιτροπή το γεγονός ότι η χρησιμοποίηση ποδήλατου στις αστικές περιοχές συνάδει πλήρως με τις προτάσεις που έχει συμπεριλάβει η Επιτροπή στο σχέδιο "Δίκτυο Πολιτών"(COM(95)0601), προτάσεις τις οποίες υποστηρίζει και ο υποφαινόμενος στην έκθεσή του για το σχετικό Πράσινο Βιβλίο(A-0289/96) και στις εκθέσεις του περί αστικών συγκοινωνιών(A-0150/92) καθώς και για το ποδήλατο ως μεταφορικό μέσο;

Μπορεί να αναφέρει η Επιτροπή για ποιό λόγο, παρά τις συστάσεις των εκθέσων, δεν δέχθηκε την πρόταση της βιομηχανίας ποδηλάτων;

Προτίθεται άραγε η Επιτροπή να εξετάσει έστω και τώρα την προσφορά αυτή;

Εάν όχι, γιά ποιό λόγο;

Απάντηση του κ.Liikanen εξ ονόματος της Επιτροπής

(8 Ιουνίου 1998)

Η Επιτροπή με απόφαση της 16ης Ιουλίου 1997, καθόρισε φιλόδοξους στόχους στον τομέα της κινητικότητας του προσωπικού της σε συνδυασμό με το σεβασμό προς το περιβάλλον.

Η Επιτροπή από το Δεκέμβριο του 1997, σε συνεργασία με την Περιφέρεια Πρωτεύουσας Βρυξελλών (Région Bruxelles-Capitale) και την Société des transports intercommunaux de Bruxelles (STIB), προτείνει στο προσωπικό της την εξυπηρέτηση του συνόλου σχεδόν των κτιρίων των ευρωπαϊκών οργάνων που βρίσκονται στην ευρωπαϊκή ζώνη μέσω του Ευρωπαϊκού λεωφορείου (Eurobus). Πρέπει να σημειωθεί, ότι μόνο η Επιτροπή συνεισφέρει οικονομικά σε αυτό το νέο είδος μεταφοράς που ανταποκρίνεται στις ανάγκες της επαγγελματικής κινητικότητας, γεγονός που επιβεβαιώνεται από πρόσφατη δημοσκόπηση, κατά την οποία ζητήθηκαν οι απόψεις του προσωπικού της Επιτροπής. Το Ευρωπαϊκό λεωφορείο αποβλέπει επίσης στην προώθηση της έννοιας του "δημοσίου μέσου μεταφοράς" εις βάρος της συστηματικής χρήσης του ιδιωτικού αυτοκινήτου, συνεισφέροντας έτσι στην προστασία του απειλούμενου αστικού περιβάλλοντος. Εκτός από το Ευρωπαϊκό λεωφορείο προβλέπεται και ένα λεωφορείο που χρηματοδοτείται αποκλειστικά από την Επιτροπή για τις διαδρομές μεταξύ των κτιρίων της Genève και του Rond Point Schuman; επίσης διατίθενται εισιτήρια στο προσωπικό που εργάζεται στο Beaulieu για τις επαγγελματικές του μετακινήσεις.

Η Επιτροπή θα συνεχίσει τις προσπάθειές της ώστε να ανταποκριθεί καλύτερα στις ανάγκες κινητικότητας του προσωπικού της. Η Επιτροπή, όσον αφορά το εγγύς μέλλον, δεν σκοπεύει να προβεί στην αγορά ποδηλάτων "ελεύθερης χρήσης" για το προσωπικό της που εργάζεται στα κτίρια κοντά στο Rond Point Schuman. Η Επιτροπή διαβίβασε τα ανωτέρω στην εταιρεία που αναφέρει το Αξιότιμο Μέλος του Κοινοβουλίου. Ωστόσο, στο πλαίσιο της πειραματικής δράσης της στον τομέα των μετακινήσεων, η Επιτροπή θα μπορούσε να μελετήσει την εφαρμογή του συστήματος ποδηλάτου "ελεύθερης χρήσης" με ειδικούς όρους και σε συνεργασία με τις δημοτικές αρχές για το προσωπικό που εργάζεται στη δεύτερη περιοχή συγκέντρωσης κοινοτικών κτιρίων (Beaulieu-Delta).

Η Επιτροπή έχει συνειδητοποιήσει ότι η χρήση του ποδηλάτου στο αστικό περιβάλλον συνεισφέρει στη βελτίωση των συνθηκών ζωής και κυκλοφορίας και έχει δεσμευθεί να προωθήσει, διευκολύνει και εντείνει τη χρήση του ποδηλάτου από το προσωπικό της. Για το σκοπό αυτό, προβλέπονται θέσεις και σταδιακά διαμορφώνονται οι χώροι τόσο στο εσωτερικό όσο και στο εξωτερικό των περισσότερων κτιρίων της. Η Επιτροπή ενθαρρύνει ενεργά την Περιφέρεια Πρωτεύουσας Βρυξελλών και την Πόλη των Βρυξελλών για την επιτάχυνση της διαμόρφωσης λωρίδων γύρω από τα κτίρια της για τους πεζούς και τους ποδηλάτες. Η Επιτροπή θα εξέφραζε την ικανοποίησή της εάν βάσει των ψηφισμάτων που αναφέρει το Αξιότιμο Μέλος του Κοινοβουλίου, το Κοινοβούλιο υποστήριζε τις προσπάθειές της στον τομέα της αειφόρου κινητικότητας στις Βρυξέλλες.

Τέλος, η Επιτροπή αφενός χρηματοδοτεί πολλά σχέδια που αποβλέπουν κυρίως στην προώθηση της πεζοπορίας και της ποδηλασίας στο πλαίσιο του ειδικού προγράμματος συγκοινωνιών του τέταρτου προγράμματος-πλαισίου έρευνας και ανάπτυξης, όπως το σχέδιο Adonis που έχει ως στόχο την κατάρτιση καταλόγου πρακτικών συμβουλών για τη χρήση του ποδηλάτου στην πόλη. Η Επιτροπή, αφετέρου, υποστηρίζει επίσης οικονομικά την πρωτοβουλία "Eurovélo" της Ευρωπαϊκής Ομοσπονδίας Ποδηλασίας, η οποία έχει ως στόχο τη δημιουργία διευρωπαϊκών ποδηλατικών δρομολογίων, εκ των οποίων ένα με διαδρομή από Λονδίνο έως Ρώμη θα περνά από τις Βρυξέλλες.